khistorydata/jeongjo-sjw-relations huggingface dataset:
정조 10년 · 목
墓所都監提調徐有寧李文源狀啓曰。臣有寧文源。率本監地師李命求。方外地師鄭道弘具聖元等。進詣西 五陵局內。 高陽郡守柳曾養先爲來待。故臣等眼同看審 昌陵左邊第二崗甲坐之原。諸地師言內。龍脈體勢穴星水法。俱極合格云。仍詣 弘陵。右邊第一崗封標處艮坐之原看審。則地師所論。不無參差。明日詣 明陵局內。看審諸處後。今日所看甲坐之原。更爲詳審山圖山論。復命時書入計料。十四日啓。又曰。 明陵局內看審之由。昨已馳啓。今日率諸地師。至 本陵右邊第三崗封標艮坐之原。則諸地師言內。龍穴水法。俱爲合格云。仍詣昨日所看 昌陵左邊甲坐之原。更加詳審。則與昨日所見。少無異同。他無看審處。今方離發。待明朝復命。 十五日啓。○墓所都監提調朴明源狀啓曰。臣與領議政鄭存謙。判府事李福源金熤。率地師李命求鄭道弘具聖元及方外地師宋啓德。先詣 昌陵左邊第二崗甲坐之原。轉詣 明陵右邊第三崗艮坐之原。更加詳審。則李命求鄭道弘具聖元所見。與今日別單所陳。無所異同。宋啓德則以爲。甲坐之原。龍勢穴星。俱爲合格。龍虎案對。環抱有情。實爲十全之地。艮坐之原。主星去多留少。穴處頗欠收氣。艮下之甲。雖云貴格。比甲坐。大有所遜云。咸容德追後來到。而日已向昏。無以細察。兵曹正郞許晪。姑未來到。臣與諸大臣。仍爲止宿。以待許晪之來。兩處看審後。諸人山論。具別單復命時。入啓計料。十六日啓。○敎曰。  懿昭墓局內。亦有可占處云。卿等入來時進往。一體看審後復命。
정조 10년 · 강
以洪樂性爲內局都提調。金履素爲提調。 口傳也。沈豐之爲尙衣提調。李祖承爲承旨。 前望也。
정조 10년 · 목
敎曰。以今坐齋之時。豈欲酬接機務。凡係喪事。不得不言。昨今至有一二除拜。望筒則以爲之書下矣。今因承旨肅單聞之。坐齋前除拜。亦多有之。擧行多有掣肘。竝先行公。過齋後謝恩事。自政院知委。○命過齋前。差使員上來守令。除入來及下去肅單下去。
정조 10년 · 강
敦諭判府事徐命善。
정조 10년 · 목
兼春秋許鞏啓言。傳諭于判府事徐命善。則以爲。以臣負犯。終逭邦憲。無窮之痛。不得少洩於臣心。悲冤之情。無以暫慰於國人。顧今都監事役。時日爲急。緣臣之漫不總察。凡百擧行。一味癏曠。臣罪尤合萬戮。速賜處分。以幸公私云矣。敎以。卿何若此。安心卽日入城。仍爲登對事。更遣史官傳諭。
정조 10년 · 목
敎曰。朝夕奠及晝茶禮。餠一器。實果一器。正果一器。菜一器。麪一器。湯一器減定。晝茶禮。則加藥果一器。上食則湯一器。炙一器。菜一器。佐飯一器。牛毛減定。
정조 10년 · 강
閣臣朴祐源。奉世子敎命竹册。自江華府來。
정조 10년 · 목
敎命竹册。由弘化門入延喜門。都監堂郞春桂坊哭柢迎。遂奉安于殯宮。
정조 10년 · 목
卯時四度加漆。申時親行夕上食。五度加漆夕奠。○領議政鄭存謙啓言。今番告訃。當依例擧行。工曹正郞另加擇差。幷出齎咨官同爲入送。而咨文請令文任撰出。從之。○禮葬都監啓言。服玩明器。依喪禮補編。今方造成。別單書入。敎曰。服玩函中圭。當內下矣。衣裳大帶中單方心佩玉綬蔽膝襪舃。或已燒火。或已用之。今番竝置之。代以遺衣入盛。鏡及梳函。當內下。勿造。服玩樻從近造入。磁器瓦器竹器籩豆樂器等樻。不必各造。當同盛一樻。依此擧行。別單各種中抹下者。幷勿爲新造。磁器幷以木器代用。磁磬亦不必燔造。以滑石造用。又啓言。在前禮葬時。輪臺板所用黃腸木一立。以長生殿所在取用。今亦依此取用。允之。○魂宮都監啓言。魂官各樣祭器及正堂排設物種區別。別單書入。敎以。郞廳旣承筵敎。一依所傳擧行。長生殿都提調啓言。外梓室始役吉日今五月十九日午時。合木吉日二十五日卯時。
정조 10년 · 강
召見時原任大臣及看山諸臣于殯宮。
정조 10년 · 목
領議政鄭存謙啓言。外梓室始役。在於明日。長生殿堂上不可不備員。工曹判書李文源方在引入中。請今姑許遞。令該曹口傳差出。允之。敎以。長生殿郞廳。以戶工曹蔭郞。另擇兼察。○敎曰。治椑之役。本殿兼郞。以蔭郞。使之看檢。工曹郞官中時帶都監郞廳人減下。
정조 10년 · 강
各都監進祭器排設員役別單。
정조 10년 · 목
兵曹魂宮所屬員役別單。正堂直四名。差備傳二名。北神門二名。進止長番房二名。都薛里房二名。燈燭房二名。薛里房二名。酒茶房二名。進止差備房二名。別監房一名。守僕房一名。飯監房一名湯。色一名。飯工色一名。祭器庫間二名。祭物庫間二名。奠吏房二名。炙色一名。酒色一名。水工房直等朔布別單。魂宮水刺間水工六名。都薛里房水工二名。進止長番房水工二名。薛里房水工二名。酒房兼。進止差備房水工二名。每朔木各三匹。飯監房水工一名。堂上房直二名。忠義房直二名。別監房水工一名。守僕房水工一名。每朔木各一疋。次知中使使令一名。水工二名。每朔木各三疋。別監房水工一名。每朔木二匹。墓所奠禮一人。守侍墓官水工各一名。每朔木各三疋。房直各一名。每朔木各一疋。本宮別監房水工一名。每朔木二疋。以上木一同二十三疋。○魂宮都監排設別單。正堂排設唐家一坐。座榻一坐。神榻一坐。踏掌二坐。神座交椅一坐。四貼牧丹屛風三坐。十貼紙屛風一坐。灌地筒一坐。大祭床二坐。敎以殯宮所用四坐用之。床巾亦以內下件用之。燭臺床二坐。敎以。殯宮所用用之。方交椅一坐。玉燈一坐。敎以殯。宮所用用。之鑄燭臺二雙。敎以。三雙磨鍊。二雙以殯宮所用件用之。一雙別造。仍用於入廟時。鑄香爐一坐。鑄香盒一坐。以上前排修補次內下。土藤方箱一坐。禮葬都監備送。倚几子一坐。八面床一坐。四面床一坐。以上敎以。殯宮件用之。阿架床二坐。敎以三坐磨鍊。小欄平床一坐。長踏掌一坐。懸鈴二介。以上新造次。靑蓋一雙。雀扇一雙。以上禮葬都監備送。敎以儀仗件用之。白罇一雙。司饔院所在。入用次祭床四坐。敎以。殯宮所用用之。各樣床巾綿紬。濟用監進排。○禮葬都監服玩明器別單。服玩函一。 內塗先期內入。遺衣嶶旨竝同入。臨時內下。圭靑玉。○自衣至梳函十二種。抹下。磁器樻一內塗。飯鉢一。匙楪一。木箸一雙。木匙一俱。簠一。簋一。瓦器同入於筲樻。甒一盛玄酒。竹器樻一內漆。筲一盛黍稷稻梁麻子小豆麥菽。羃一。 籩豆樻一內塗。籩一。豆一。樂器樻一內塗。銅鍾一。磁磬一。琴一。瑟一。役器同入於服玩函。黑弓一。黑矢一。服玩中衣裳大帶中單方心佩玉綊蔽膝紅襪赤舃鏡梳函。磁器中香爐。瓦器中釜鼎。籩豆中香盒。樂器中瓦壎笙簫鼓柷敔。役器中笮。皆抹下。筲羃籩豆。皆減省本數。
정조 10년 · 강
臨殯宮行晝茶禮。召見都監堂郞。
정조 10년 · 목
戶曹判書趙時俊啓言。外梓室治木時。略有退板。而三都監所用木物。例有草記取用之事。今番則請勿爲草記。容入取用。從之。又啓言。今番都監所用雜物。雖不卜定於各邑。而磚石。則請依例卜定於江華及海西。從之。敎曰。磚石雖不得不卜定。外此各種。除非筵稟。切勿卜定。○承旨徐龍輔啓言。禮曹節目。依補編公除前。大中小祀竝停。 諸陵殿宮。只朔望焚香事磨鍊矣。朔望旣焚香。則忌辰日。似當一體焚香矣。敎以。此後忌辰祭享時焚香。一依朔望例爲之事定式。以此分付該曹。○敎曰。今聞都監堂上言。都提調尙不出仕之故。物力無以分定。匠手事役。不給功料布云。事之苟簡。莫甚於此。當暑使用。猶以爲悶念。而又有此無價之勞。卽令郞官。往議都提擧。分定物力。今日內區劃草記事。分付都監。三都監使役時。無論吏隸匠。募料米功錢。從優例磨鍊。仍令醫司。製給治暑藥物事。亦令都監知悉。
정조 10년 · 강
量定魂宮靷前後各樣進排物種。
정조 10년 · 강
以黃仁點爲都總管。 前望也。徐浩修爲工曹判書。 口傳也。
정조 10년 · 강
憲府請訓將貝善復削版。不允。
정조 10년 · 목
持平金遇國啓言。陪蹕之班雖殿後微官。不敢呵除。所以尊朝廷也。貝善復事。臣於伊時。待罪騎郞。知其狀甚悉。竊附官師之規。特敎査實。事體至重。則兵判之只問訓局將校。不問騎曺帶隸。査啓之辭。殆若善復自明之緘答者。已是疏忽。至若善復質言總郞之不呵除。何其無嚴也。伊日總郞李彥敬與柳畊。分左右先詣。善復咆哱曰。總郞亦文官乎。叱罵彥敬。猶且不足。以不敎子之罪。移怒於其父文赫。率其子多日待罪於善復歇所門。有口皆言。則變幻本事。張皇分疏。尤見其縱恣無忌。請訓鍊大將具善復。削去仕版。柳畊之乍引旋止。終涉苟且。請施以譴責。臺啓停連。無論輕重。關係何如。而具善復事。發啓之後。持平洪聖淵。謂有待査啓處分之敎。忽出姑停。雖有一二近例。不可無警。請洪聖淵。從重推考。敎以。不允。訓將事。路上呵除。非其所使。公座說話。謂無是事。兩件脫空。何如是噴薄論列乎。不但元戎體重。因兵曹査啓。措語反復。加等請律。極知其乖當。亟停勿煩。至於兵判事之添入。尤有不可。騎郞事。不允。末端事。處分間姑停。豈無其例。亟停勿煩。○敎曰。臺批雖不詳諭。旣有筵敎。原啓似不許久爭執。而呵除一事。不過軍卒之所爲。而公座說話。不可以兵曹草記。謂之脫空。置之䵝䵢之科。元戎重任。亦不可任其曠務。宜有伸大之擧。公座說話之侵辱與否。問于草記中指陳之宰相。實合覈實止鬧之道。令政院問名該曹。仍爲問于當該人以啓。政院啓言。問于行可直金華鎭處。則以爲。臣於前月初二日候班。與具善復坐次稍遠。旣非酬酢之地。臨罷之際。不過以何爲與人相較之說。語及於戛過之時而已。其所謂問其事實云者。稠擾之中。雖欲問之。何可拖到長語乎。善復則以事關自己。雖如是指的爲說。臣則過去泛聽。終未記得其如何爲答。臣何必呶呶爲說。重復事面也。但以此事酬酢者。豈獨臣一人。而必以臣爲證者。莫非臣疲劣見輕之致。慚恧之極。不知所達云矣。敎以。觀於問啓。尤可見風傳之失實。在訓將。可謂脫空矣。○遇國避嫌啓言。臣略論具善復之罪。及承聖批。不惟不賜允可。乃以請律乖當爲敎。臣滿心慚惶。靡所容措。善復怙寵使氣。斁法蔑綱。削版之請。猶屬薄勘。而特以元戎之故。聖心之容恕太過。有此脫空體重等下敎。然則職在元戎。而如善復地處者。雖犯難貸之律。其將箝口而使不得言乎。此習不已。則實非武將之吉祥善事。而非朝廷之福也。又非殿下所以愛善復也。至於柳畊洪聖淵之旣靳允許。又命亟停。以此以彼。何顏蹲冒乎。請命遞斥臣職。敎以。臺閣言議。貴在就事論事。須使下語稱停。請律平允。然後方可爲相規之官師。而爾於訓將事。始啓削職。繼請削版。一事再發。愈往愈激。前此非不欲另施處分。以抑氣銳口快之習。而此重臣。職在元戎。嘗所委任。摧折慮在曲護。假借意出靜鎭。凡於譏評之來。不必一例牢拒。旣付惜卵之戒。兼軫買骨之義。初批已採聽矣。再批又優容矣。旋命傳批之承宣。往諭速停之筵敎。待臺閣重元戎之意。予以爲一擧而兼有之矣。今觀爾之避辭。極口噴薄。惟意捃摭。句語全不致擇。把持猶恐或歇。一筆句斷。往往有危怕齷齪之說。殆若素所蓄積。而乘機逞憤者然。似此風習。子甚非之。不可以臺閣之故。再賜例批。勿辭。敎曰。本事不必曠日持久。 憲府行公臺諫牌招。今日處置。○掌令魚錫齡啓言。引嫌而退。就事論人。臺體則然。聖批靳允。何必爲嫌。請持平金遇國出仕。允之。
정조 10년 · 강
遣承旨詣 永祐園奉審。
정조 10년 · 강
臨殯宮行晝茶禮。仍召見魂宮都監堂郞。墓所都監堂上。
정조 10년 · 목
卯時梓室六度加漆。申時七度加漆。○墓所都監堂上朴明源啓言。鐵炭分定於戶曹及各營門。生葛草物。卜定畿邑。而有儲置米會減之例。何以爲之。敎以。鐵炭。取用於京營門。衙門。生葛草物。雖不得不取用畿邑。而比前例。務從省減。以除民弊。亦豈可斂民以儲置米會減。而如是下敎之後。外邑。只憑前例。有廉價勒取。無價先用之弊。從當差遣繡衣。考其勤慢。隨現重繩。斷不可已。不飭之道伯。亦難免其責。竝以此意。令廟堂措辭行會。又啓言。各 陵寢則魂遊石皆爲八尺。而 懿昭墓爲五尺餘矣。今番以幾尺爲之乎。敎以。値今農節。轉輸有弊。勿論四尺五尺。私儲中取用。如無可合者。更爲稟旨。明源曰。下礡磚石則當用全石矣。敎以。不必以全石用之。勿論二立三立。亦以京儲中貿用可也。又啓言。墓所欑室。戊申年則依例磨鍊。壬申年則不爲磨鍊。今番則何以爲之。敎以。今番則除之又啓言。神御平床褥。戊申則草綠花緞爲之。壬申則以紫綾。今以何色爲之乎。敎以。以用餘緞品中。內造以下。與他種所入緞紬。別單書入。又啓言。 懿昭墓丁字閣爲三間。而大樑爲二間矣。今番何以爲之。敎以。丁字閣。以三間廣爲之。大樑則以間半爲之。平床祭床體樣。比 懿昭墓。準此遞減。又啓言。役處所入空石。多有取用京衙門之例。請依此擧行。從之。又啓言。假丁字閣。今番則何以爲之。而正齋室外。假齋室及內人假家。皆是草家。前工曹判書李文源登對時。以瓦家添造於齋室中。旣承下敎。當以幾間添造乎。敎以。假丁字閣。旣有　先朝受敎。自在勿論中。假齋室則內人入接處。勿爲磨鍊。略造內舍若干間。侍墓官及進止中官居接。三年內如有自內別祭之時。則此舍足可推移用之矣。至於各色員役等居接假家。今番亦不必擧論。且墓所各名色員役。省減者居半。雖構數間。恢恢容接。而蓋瓦則不可不爲之。予意欲以三年內居接之房堗。仍作來頭動駕時。將士官隸住接之所。俾除假家造作之弊。卿其知悉此意。取壬申前例。略綽裁量。成出圖形稟處。○敎曰。看山時相地官糧米衣資。依例題給。○魂宮都監啓言。取考前例。則改銘旌二件。一件用於行路。一件盛于函。奉安欑室近處。發靷日。尙方官陪往墓所。用於壙中矣。請依此擧行。從之。
정조 10년 · 목
自十五日至十九日。往診三十三處內。男壯二人。女壯三人。男弱二十五人。女弱九人。命藥三十三張。給藥二十五處。安神丸十三丸。服藥三十六貼。來問二百七十三處內。男壯十七人。女壯十三人。男弱二百十六人。女弱一百十二人。命藥一百九十一張。給藥二百六十二處。安神丸一百九十一丸。服藥三百二十七貼。以上惠民署。往診九處內。男壯一人。男弱五人。女弱三人。命藥五張。給藥十貼。安神丸十三丸。牛黃膏二丸。來問一百二十一處。男壯十四人。女壯十二人。男弱八十六人。女弱四十二人。命藥一百張。給藥一百八十二貼。 安神丸一百七十八丸。 牛黃膏五十八丸。 以上典醫監。
정조 10년 · 강
召見稟事閣臣于誠正閣。
정조 10년 · 목
京畿監司徐有防啓言。墓役時生葛草物。雖不得不取用畿邑。而務從省減。以儲置米會減事。命下矣。在前 陵園墓修改時。生葛草物。自外邑。雖以本色進排。而每有自下操縱。以錢防納之弊。今番則毋得襲謬防納等事。另飭都監。恐合事宜矣。敎以。自惠廳卽送價本於都監。自都監從便貿用。以除畿民進排之弊。
정조 10년 · 강
臨殯宮。行夕上食。召見都監堂郞。
정조 10년 · 목
卯時八度加漆。酉時九度加漆。
정조 10년 · 강
召見時原任大臣閣臣都監堂郞于殯宮。
정조 10년 · 목
領議政鄭存謙啓言。告訃賚咨官。以武臣工曹正郞差遣。雖有一二前例。而告訃體重。今番則請以曾經玉堂人差送。從之。○領府事金尙喆啓言。俄者領相。以諡號事。欲有所達。而未及矣。今番議上之字。大體雖好。猶欠盡美。曾亦有改議之例。故敢此仰達矣。從之。○工曹判書徐浩修啓言。取考戊申儀軌。則外梓室合木時。有長生殿都提調及提調二員。郞廳二員。中使史官各一員。進參之例矣。請依例擧行。從之。又啓言。取考戊申謄錄。則外梓室合木後。奉詣墓所間。有郞廳一員輪直之例矣。伊時則本殿元無守直郞官。故有此稟定。而今則旣有常時輪直之該郞官。請仍使守直。從之。○都承旨沈豊之啓言。王世子諡號更議事命下矣。時原任大臣館閣堂上政府西壁六曹參判以上。請竝牌招會議。從之。又啓言。梓室治木。事體至重。雖以外梓室合木時例言之。 長生殿都提調提調郞廳中使史官備員進參者。蓋出於重其事之意。則今番內梓室治木時。固當考據已例。會同擧行。而該曹初不審愼。以致應參諸臣之不得進參。揆以事體。萬萬駭然。請當該堂上李文源重推。從之。敎曰。雖因生疏。且在悲遑。只以單堂進參。事體所在。不可無警。都提擧外諸堂。亦竝從重推考。又啓言。宗戚執事付軍職給祿事命下。而其中有罷散人。何以爲之。敎以。敍用。令該曹口傳付軍職。○敎曰。宜令一伸廉隅。會議時六曹長官不可不備員。 禮曹判書尹蓍東許遞。令該曹口傳差出。待下批一體牌招。
정조 10년 · 강
改議世子諡曰文孝。領議政鄭存謙。領敦寧洪樂性。判府事李福源金熤。 左參贊徐有慶。右參贊李★(土+甲)。吏曹判書李命植。戶曹判書趙時俊。禮曹判書鄭一祥。兵曹判書鄭昌聖。刑曹判書金履素。工曹判書徐浩修。藝文提學李命植。弘文提學徐有隣。 奎章閣直提學朴祐源。戶曹參判李度默。禮曹參判李秉模。兵曹參判趙時偉。刑曹參判金頤柱。工曹參判鄭宇淳。禮曹參議趙城鎭。
정조 10년 · 목
領議政鄭存謙。領敦寧洪樂性。判府事李福源金熤啓言。臣等與政府堂上六曹參判以上。館閣堂上來會。王世子諡號議定以入。○文孝。剛柔相濟曰文。慈惠愛親曰孝。安孝。兆民寧賴曰安。慈惠愛親曰孝。良孝。溫良好樂曰良。慈惠愛親曰孝。首望批下。
정조 10년 · 강
判府事徐命善上疏賜批。
정조 10년 · 목
疏略曰。臣之席稿俟命。今已浹旬。欲進則無面可顯。欲退則無地可容。茫茫穹壤。此何人哉。以臣之受恩罔極。保護之地。嘗藥之節。其所以致誠致愼。寧或一毫放忽。而只緣臣神思昏謬。方術茫昧。診察則不得以時。議藥則未能對症。焦泣罔措。消盡心肝。而抑何補於事哉。此痛不可洩。此罪不可贖。縱荷聖慈。必欲曲庇。臺箚之批。至以親執躬檢爲敎。而名以藥院。徒守直廬。以致至尊之獨勞。論其辜負。又將誰執。人言迭發。公議可見。而聽於國人之言。皆曰醫官可殺。提調可罪。擧國輿情。紛然齊騰。雖以聖慈曲庇之盛意。不置王法。其於公議之嚴正。輿情之沸鬱。何哉。嶺海鈇鉞。翹首以待。乞下臣司敗。重勘臣不忠不誠之罪。以存國體。以謝人言。批以。卿之職任。雖帶藥院。伊時數日用藥。予皆躬檢而躬煎。筵中亦已對卿等道此事。其詳想載記注。在卿等何有。卿須安心勿辭。卽爲入城。仍詣都監董工。
정조 10년 · 강
副修撰洪義浩上箚。賜批。
정조 10년 · 목
箚略曰。近日兩司之陳箚。春坊之聯疏。槪出於悲號冤憤擧國同情之致。而殿下容貸太過。兪音尙邈。此或出於專歸。天數不責人事之盛意。而臣則以爲。人事未盡。天道不暇論也。沖年保養。專係乳道。故雖以匹庶家言之。至于六七歲充實。而猶不輕易斷乳。則惟此春初停進之擧。已致眞元消鑠之祟。醫官輩妄悖謬戾之罪。固難逃於誅殛之典矣。及夫輪行疹候。勿藥聖順。則餘憂之十倍預防。自是常規。而初未詳審。終致添谻。至於重設移直之後。宜有對投當進之劑。而未能執症。徒守庸常之見。不欲廣議。敢售忮忌之習。溫涼莫適。補瀉雜試。竟遭此穹壤無及之禍變。尙忍言。尙忍言。乞循群請。快施諸醫官當勘之律。梓室修治。何等愼重。而今番梓室。至有疵痕之表見於外者。事未前聞。萬萬驚心。總察之都提擧。旣已胥命。則該提調之尙不施譴。大乖物情。長生殿該提調。亟施削黜之典。以礪臣工。以重事面。斷不可已也。服制磨鍊。至爲嚴重。今此 惠慶宮服制。揆以本生降等之禮。當爲小功五月。雖以諸大臣收議觀之。皆以初旣誤奏。今當追改爲辭矣。草記批下之後。似當改定以進。而第念居然之頃。公除則已過限矣。自 內易服之節。在下承 候之儀。亦將追後行禮。論以國體。寧有是哉。此雖由悲遑崩迫。未及照檢之致。而若其顚倒錯謬之失。不可仍置。臣謂當該禮堂。施以譴罷之典。宜矣。批以。諸醫官。指誰某。當勘之律。亦未知何許律。予意悉諭於大臣筵奏。兩司箚批。豈如是斷斷爲說者。長生殿提擧事。寧或未盡。必因生疏。且今閱旬之後。忽提此事。誠亦莫曉。禮堂事。公除之踰日限。蓋因收議之未及畢到。間値坐齋。不得下批。追後行禮云云。未必歸罪於禮堂矣。大抵三件所陳。爾欲執論。則下玄室成服公除日。無非可言之會。而囁嚅顧瞻。今於章箚迭發之時。强爲此塞責數語。此自有玉署以來。所未聞者。如爾箚辭。欲尊國體。自爾置之重典。可警具僚矣。
정조 10년 · 강
命領議政鄭存謙。勿待命入侍。
정조 10년 · 강
三司合新啓。府院新啓。賜批。
정조 10년 · 목
三司。執義李延伋。司諫趙弘鎭。 掌令鄭景祚。獻納申耆。正言李益運。 副修撰洪義浩。啓言。藥院之臣。雖於平常無事之時。專任保護之責。則矧當直宿焦遑之日。宜審診察之方。而院直徑撤。旣忽少愈之戒。鍼藥雜試。全沒一定之見。徒憑庸醫之妄論。不思良方之博採。竟致罔極之變。尙何言哉。頃當睿候之遄復。旣蒙恩賞之典。則今於醫官之請罪。豈無譴責之加乎。必誅之論。雖屬諸醫。不審之失。當責藥院。況居總察之地。難免錯謬之罪。請伊時內局都提調徐命善。削奪官爵門外黜送。敎以。爾等何爲此無例之擧乎。隨症下藥。躬自檢察。卽中外之所共聞知。雖欲歸咎於嘗藥之臣。此則全不成說。自見此啓。只增悲疚。速停勿煩。以慰予心。○府啓言。嘻噫。痛矣。今番議藥醫官之罪。可勝誅哉。輪行疹患。自有按治之方。勿藥有喜。可見平順之候。則固宜亟進當劑。預防餘憂。而所謂醫官。全昧保護之良方。以至症候之越添。及夫廚院再移直之後。其所診症議藥。尤當十倍審愼。而雜試補瀉之劑。竟致罔極之變。擧國駭惑。滿朝悲惋。以至婦孺輿臺。莫不悲號相告曰。彼醫官眞可殺。此豈無所以而然哉。自在初春。已停乳道之進服。逮至議藥。不求方外之良醫。徒懷貪功之意。罔念愼重之道。妄試蔘附不當之劑。遽纏臣民無涯之慟。若論其罪。一則醫官。二則醫官。日前臣等箚批。雖出於㴠貸之盛意。而臣等之意。竊以爲不然也。苟使醫官輩。坐視聖上躬檢之勞。而不效渠輩對症之誠。則烏在乎議藥之設廳。而渠輩爲罪。又何如也。請議藥醫官李廷楫李喜仁尹敬行等。亟令王府。拿鞫嚴問。快施當律。 內局之設置。豈徒然哉。蓋爲任保護而董醫官也。爲提調者。當其移直議藥之際。思慮不周。審愼未盡。徒信庸醫之言。雜試補瀉之劑。今當醫官論勘之時。安得晏然而已乎。請伊時內局提調李文源。副提調李敬養。竝施削黜之典。敎以。李廷楫等事。不允。李文源等事。提調論勘。本無前例。亟停勿煩。○院啓言。噫嘻。痛矣。醫官之罪。萬戮猶輕。惟我王世子邸下。天賦著岐嶷之資。平日無疾病之祟。臣民祈祝。萬齡無彊。而春初停乳。榮衛已多虛損。今番疹患。眞元燈致凘陷。此已爲渠輩罔赦之案也。邇來天行之症。熏入大內。療治之節。自有經驗。對投之藥。在所審愼。而所謂直宿醫官者。當睿候遄復之日。懷天功敢貪之心。消瘢之太速而陰熱之必伏。夫人皆知之。而從曰症情極順。致令院直卽撤。專昧少愈之戒。但邀罔功之賞。渠亦人耳。胡忍爲此。及夫患候猝劇之後。以補以瀉。全沒商量。乍冷乍熱。雜試頃刻。莫重之地。妄擬背城之戰。迭投之劑。殆若試藝者然。自有議藥廳以來。變出之急遽。而人事多憾。藥路之駁雜。而尤悔莫追。豈有如今日者哉。尤可痛者。安暻爲廷楫之姻族。尹敬行亦喜仁之妹夫也。方外業醫。豈無他精通之人。而看作倖會。要濟已私。互相薦引。博取恩賞。緣渠妄悖之故。致此崩迫之痛。雖是賤類。亦具秉彝。惟宜泥首屛伏。痛心求死。而罔畏國人歸罪之論。冒參庭紳設哀之班。着帽束帶。出入禁中。殆同無犯無故者然。常理人道。雖不足責之於渠。而無嚴無忌。胡至此極。中外之有耳目者。無不痛哭流涕曰。醫官可殺。疹症亦用某劑耶。軍卒之無知者。戟手奮罵曰。彼乃 宗社之罪人也。婦孺之至愚者。疾首冤泣曰。此乃臣民之仇讎也。今玆必討之論。非臣等之言。乃擧國之言。請直宿醫官李廷楫李喜仁尹敬行等。亟令王府。拿鞫嚴問。快施當律。 內局之設。蓋爲任保護之責。管醫藥之節。而今日臣民之所欲必誅者。一則醫官也。二則醫官也。若其專信此輩之妄言。雜進不當之峻劑。凡在藥院之列者。其敢曰不知乎。頃當睿候遄復之日。旣被恩賞。今於諸醫論勘之時。焉逭重律。請伊時內局提調李文源。副提調李敬養。竝施削黜之典。敎以。李廷楫等事悉諭。不允。提調副提調。則論勘旣無前例。亟停勿煩。
정조 10년 · 강
戶曹。以魂宮墓所各差備及員役等料米別單啓。
정조 10년 · 목
魂宮都薛里二員。進止長番二員。以上每員。每朔宣飯。米九斗。太三斗。薛里二員。進止四員。以上每員。每朔宣飯。米四斗五升。太一斗五升。宗室一員。 每朔宣飯。米九斗。太三斗。別監二人。每人每朔宣飯米三斗。料米十一斗一合。田米九升九合。木一疋。奠吏二人。飯監二人。事知守僕一人。守僕四人。各色掌十名。照羅赤四名。以上每人。每朔宣飯米三斗。料米五斗一合。田米九升九合。宗室房直二名。忠義房直二名。 以上每名。每朔料米五斗一合。田米九升九合。代奠官一員。 戊申衣資無。○三朔計日。每日宣飯米六升。太四升。料米五升三合三夕。太四升。房直一名。戊申衣資無。下人一名。 戊申衣資無。○以上三朔計日。每名每日料米一升六合七夕。田米三合三夕。次知中使二員。戊申衣資無。○三朔計日。每員每日宣飯米三升。太一升。羅拜差備七員。戊申衣資無。哭差備七員。戊申衣資無。○以上三朔計日。每員每日宣飯米一升五合。太五合。 次知中使房直一名。戊申衣資無。羅拜差備房直一名。戊申衣資無。哭差備房直一名。戊申衣資無。○以上三朔計日。每名每日料米一升六合七夕。田米三合三夕。墓所守墓官一員。侍墓官一員。以上三朔計日。每員每日。宣飯米六升。太四斗。○禮葬都監。以明器中筲八。減爲一。所盛八種各穀。各盛小囊。納于筲中啓
정조 10년 · 강
以司饔主簿尹可基。兼察誌石監造官。
정조 10년 · 목
司饔院啓言。依禮葬都監移文。請以本院燔造官尹可基。兼察誌石監造官。允之。
정조 10년 · 강
以徐有慶爲左參贊。鄭一祥爲禮曹判書。沈樂洙爲告訃賚咨官。口傳也。
정조 10년 · 강
遣承旨詣 健元陵奉審。局內 諸陵一體奉審。
정조 10년 · 강
臨殯宮。親行夕上食。召見都監堂郞。
정조 10년 · 목
禮曹啓言。取考辛未謄錄。則因本曹判書李益炡所啓。外方方物箋文表裏。依戊申年例。依前擧行。而陳賀。則竝權停事允下矣。今番則何以爲之乎。敎以。依此爲之。○魂宮都監。以祭器鑄成始役吉日。今月二十五日卯時推擇啓。
정조 10년 · 강
臨殯宮。親行晝茶禮。
정조 10년 · 목
寅時十度加漆。酉時十一度加漆。
정조 10년 · 강
勉副判府事徐命善都監都提調之任。以領敦寧洪樂性代之。前望也。
정조 10년 · 강
召見時原任大臣閣臣及看山都監堂上于殯宮。
정조 10년 · 목
先是。時原任大臣都監堂郞諸地師。看審高陽栗木洞山地而來。予問。卿等所見何如。 領議政鄭存謙曰。 地師及諸臣之議。皆以爲完美矣。判府事李福源曰。非但地師之言。以凡眼觀之。亦恰好矣。判府事金熤曰。俗所謂不出凡眼。以臣等所見論之。可謂十分盡美矣。予曰。比於 昌陵甲坐之原何如。錦城尉朴明源曰。甲坐則雄偉。此處安穩。皆是吉地。若論其萬全無疑。則此處勝於甲坐矣。予曰。許晪所見何如。兵曹正郞許晪曰。昨朝則以霧蔽山腰。又因坐高之致。或慮案對雄特突兀矣。昨夕更爲詳看。則岡下墻內。爲正穴結作之處。故遂撤墻降觀。則比朝坐處。稍下十步許。四勢平舖。兩邊相稱。後腦前簷。證穴分明。果是大吉之地。至於案對。則冠嶽靑溪等山。皆露峯尖。淸秀明媚。外朝甚奇妙。其前。又有小麓之橫枕者爲內案。端的可愛。此可謂萬全之吉地矣。予曰。諸地師各陳所見。李命求曰。與 昌陵甲坐之原。雖有大小之別。而端的奇妙。則此勝於彼矣。具聖元曰。自鞍峴行龍。逶迤屈曲。若進若退。或短或長。穴田均適。龍虎環抱。京城百里之內。恐無可敵之地矣。鄭道弘曰。非但今番踏山中第一。雖千人見之。當無異辭矣。再昨更審栗木洞後。諸臣皆以爲恰好。形局之完美。穴勢之端的。京城百里之內。更難得如此山者云。戶曹判書趙時俊曰。伏聞諸議。則栗木洞好則似好。而龍山大路。於穴處甚逼近。雖曰微崗隔之。自然相望云。係是至重之事。所聞如此。故仰達矣。工曹判書徐浩修曰。臣常往來此麓。想像其地形。則似是靑龍以外之路矣。時俊曰。此卽靑龍端截去之路也。其爲欠不少。更加商量好矣。樂性曰。不可因人言。置而不審。時原任大臣竝出看審好矣。時俊曰。臣亦隨後往審乎。從之。翌日諸臣看審而來。樂性曰。戶判云云之地。與穴。處相距截遠。坐立俱不見。而亦非龍虎之相干處。則山理人見。俱無可拘矣。福源曰。使人往來於其處。臣等登穴處相望。而不相見矣。熤曰。所謂拘忌之處。以步數言之。遠過萬餘步。以山脈言之。隔以六重岡。初不干涉於穴處。諸地師皆以爲。無所拘忌者云矣。時俊曰。當初旣聞人言故仰奏。而到今看審。所見異於所聞矣。至是。地師車學模朴大良。皆以栗洞爲完吉。樂性曰。栗洞人皆稱美。然旣有欠處云。則更卜他處好矣。若有一半分有槪於聖意。則決不可輕議矣。予曰。予非有槪於心也。其在重事體之道。不可不預備末副望故耳。熤曰。臣曾在江村。故往來時從大路而行。熟知其處。凡眼所見。則似無所拘矣。明源曰。臣待罪都監。猥當看審之行。而至於栗洞。有此不審之罪。聖意如不欲決定。則卽爲捨去好矣。予曰。卿於此。常置嫌而言。故欲使予不用。而予非欲捨之也。特別求預差。至於拘忌之言。釋然已久矣。奎章閣提學金鍾秀進前。失聲泣奏曰。栗木洞取捨。當出自聖斷。有非諸臣所可指定仰達者。而栗木洞用不用。有未暇言。國事可謂寒心矣。臣在鄕。只聞墓所已定之說而入來矣。來聞則以有異議狼狽云。故問於領敦寧。則因戶判筵奏。更出看審。而戶判云云之處。乃是靑龍第六岡之外。地勢山形。不相干涉。亦不當入於火巢。戶判亦以爲。見異於聞云。臣聞來大驚矣。大抵國家凡事。本有體面。假令龍虎穴處中。地理有疵欠之論。出於地師之口。而該堂聞之。惟當遍問于諸地師。廣議于諸大臣。然後始可爲齊聲上達之道。況此何等凶慘之言。而初不出於一地師之言者。一筵臣。乃以不目見不相議。萬萬不干之事。擅自直達。寧有如許國體乎。臣本有悲憤之畜積於中者。到今不忍張皇追提。而亦安敢有隱乎。大抵自邦慶之初。國人之言。已多拂鬱。及夫中間。萬古所無之逆賊凶言出後。凡有秉彝之誠者。莫不崩心痛骨。及至今日。臣則承命入診。而已在無可言之後。故退出之後。亦未暇詳問進藥節度於傍人。而以議藥之多誤與未盡。國人之言。沸騰喧藉。自古國家大小喪慽時。亦豈無歸咎醫官之言。而未有如今番之比。直至婦孺下賤。無不戟手切齒。久而益激。此必由於議藥。有眞箇未盡與多誤而然也。以是之故。悲冤憤痛。鬱積結轖之中。驟聞領敦寧所傳。頓然寒心矣。此似由於至痛在心之故。自不覺其激發。而雖以國體言之。無國則已。有國則一筵臣。何敢以此等凶慘之說。擅自陳達乎。予曰。卿言過矣。悲遑之餘。大小人情。莫不審愼。故旣聞此言。則人情不得不言之矣。此不過各陳所見。而亦近於無隱之義矣。何必深責乎。此非說去說來之事矣。樂性曰。 金鍾秀所奏之言。非爲山地而然矣。爲國體而發也。其言雖似過中。然亦是憂國之意也。至於山理。則臣之日前看審時。聞諸地師之言。參以愚見。實無不可用之事矣。○鄭存謙啓言。告訃齎咨官。今當發送。而與工郞差遣之時。事面有異。似以告訃書狀官例。給京盤纏。而亦令箕伯。助送行資。從之。○洪樂性啓言。墓所都監郞廳禮曹正郞李景溟。請減下。從之。又啓言。魂宮都監郞廳未差之代。請以翊贊李晩秀差下。從之。○禮葬都監啓言。前頭發靷時。輪輿預先排設。而道路門戶長短廣狹。必須詳審尺量。然後輪輿所入之形及肩輿出入便否。可以磨鍊造作。都監堂郞率匠手。請進詣看審。敎以。看審後。本都監堂上與郞官登對以稟。
정조 10년 · 강
命宣傳官李永秀。宣諭豆浦民人。
정조 10년 · 목
問於錦城尉朴明源曰。看山諸處。何處最優。明源曰。地師以爲。豆毛浦最勝云矣。予曰。豆浦與栗洞。優劣何如。兵曹佐郞許晪曰。栗洞。排布浩大。龍虎緊抱。而豆浦則雖似小局。體勢端妙。龍虎均適。比栗洞尤勝矣。予曰。雖然。聞人家偏近於局內。多有撤毀之事。然後方可用云。向來火燒民家。旣已給村結構。以奠厥居。則當此炎節。猝毀數三百人家。有所不忍。而亦豈不與向來顧恤之意相反乎。禮葬雖曰莫重。遷移安堵之民。亦復重難矣。地師車學模曰。豆浦穴勢。雖稍遜於栗洞。而所可貴者。理與形相合。若比古名穴。與長湍景順王墓地。頗相似矣。予曰。豆浦雖或十分完吉。古語云。地利不如人和。當此極熱之時。豈可爲葬地而毀撤許多民家乎。案對人家。凡爲幾戶耶。 地師朴大良曰。近數百戶。而左右亦有若干民戶矣。予曰。此是流霞亭近處乎。明源曰。自流霞亭稍下。始有此局矣。予曰。民家若毀之。則流霞亭亦當入其中耶。然則尤難用之。此亭卽 孝廟潛邸時江亭也。 先朝亦有揭板之事。豈可毀諸。明源曰。流霞亭則似不當入於毀撤。而流霞亭以下民家。則不可不毀撤。蓋當爲火巢內故也。予曰。人家去穴處。當爲幾步乎。地師具聖元曰。似不過三四十步矣。予曰。墓勢雖使極低。前有丁字閣。閣前有紅箭門。又有洞口。則其排布已過三百步矣。火巢之內。置許多人家。非但事面之如何。又是國制之所無。雖是無前名穴。若多毀人家。則不必更論矣。今番喪變。非但國運之不幸。抑有人事未盡之恨。又因葬地。若致人心之騷擾。則尤有所不忍。雖不得一箇名兆。此事決不可爲之耳。仍命宣傳官李永秀。往諭豆浦民人等曰。今日諸臣。欲定墓所於豆浦。而聞爾等數三百戶。當入於火巢內。未免毀撤云。墓所雖未定於純吉之地。寧忍使爾等。當此窮夏。蕩析厥居。捲茅撤籬。扶老携幼。使爾安堵之民。遽作失所之人。悲號頓足於江岸沙渚之間乎。向來江村之失火者。尙給村結構。況爾等乎。予意堅定。汝等各奠舊居。恃而無恐。永秀回奏曰。臣承命馳往豆浦。則穴前民家爲百餘戶。靑龍內民家爲數百戶。內案民家爲三百餘戶。而自無愁幕饔幕江村之人。十百爲群。不勝騷擾。本村民人。則或聚會於江邊。或往來於原頭。群起騷擾之際。臣將此聖敎。一一曉諭。則民人等攅手曰。俱在輦穀之下。㴠泳惠澤。圖報無地。墓所若定於此地。則近居民人。與有榮焉。豈敢說失所之歎。而今承下敎。天恩莫大。惟願速定墓所於此地。莫不涕泣相告云。
정조 10년 · 강
議定 慈宮服制及公除節目。
정조 10년 · 목
先是。 禮曹啓言。王世子喪。  惠慶宮服制。所當以小切五月啓下。而臣素昧禮學。且當哀遑罔措之際。誤以屯服大切九月之制。磨鍊以入。公除將近。不敢遲延。原服制單子。改付標以入。而臣則惶恐待罪。敎以。問議于時原任大臣在外儒臣以啓。政院啓言。禮曹以 惠慶宮服制改磨鍊之意。來呈草記。莫重典禮。初不審愼。屢日之後。有此改付標之擧。萬萬寒心。請當該禮堂重推。○禮曹啓言。問議于時原任大臣及儒臣。則領議政鄭存謙。領敦寧洪樂性。判府事金熤以爲。 惠慶宮服制。屯服大功。當降爲小功。而禮曹誤爲磨鍊。不可不急急追改云。判府事李福源以爲。惠慶宮本服大功。當降爲小功。而儀曹以大功磨鍊。誤矣。旣知其誤。禮當追改。而受服義重。不可無時變改。古以卒哭小祥爲節。先儒又有朔望改受之說。而臣素昧禮學。何敢輕議云。領府事金尙喆病不獻議。判府事徐命善方在待勘中。不得獻議云。贊善金履安以爲。私義所拘。無由仰對云。前持平閔彝顯以爲。不敢以儒臣自處。無以仰對云。諮議曹霖以爲。 惠慶宮服制。似不無降減之節。宜從小功之制云矣。敎以。變改之節。宜有考據。李判府議。亦無指的敷陳者。在外儒臣處。勢難更爲往議。時原任大臣處。發遣郞官問議以啓。又啓言。問議于時原任大臣。則領議政鄭存謙。 領敦寧洪樂性。判府事李福源金熤以爲。改受之節。不可無時。先正臣李滉以爲。當受服於朔望行祭之日。 明聖王后追服 宣仁王后時。亦用先正之論。臣等素昧禮學。倉卒不能博考云。領府事金尙喆病不獻議。判府事徐命善方在待勘中。不得獻議云矣。敎以。二十六日公除時除服。恐合補編所載受 敎。更以此意。問于大臣以啓。又啓言。 惠慶宮服制。二十六日公除時除服事。問議于大臣。則領議政鄭存謙。領敦寧洪樂性。判府事李福源金熤以爲。有受服然後有除服。 惠慶宮服制。初以大功磨鍊。以此計日。則公除在於二十二日。儀曹方請以小功改磨鍊。以此計日。則當自改受服之日。計而除之。今若以二十六日除服。則恐與朞服公除。無以別也。若以爲功制之限已過。朔望之期尙遠。以殿下公除日同除爲是。則輕服之從重服。成服雖不計日。而至於除服。自有月數。輕重同除。禮無可據。伏見補編所載受 敎。有今不可追服。只除服擧行之 敎。而其後因相臣箚。更有令尙方製進祭服之 敎。臣等昧識。不敢僭議。請上裁云。領府事金尙喆病不獻議云。判府事徐命善方在待勘中。不得獻議云矣。敎以。今番服制。無論朞功緦。當初皆以同日公除磨鍊。而云是補編受 敎。更令問議者。蓋以是耳。觀此諸大臣獻議。諸說亦通。自卿曹論理指一草記。至是啓言。當初 內殿公除。幷以殿下公除二十六日。同爲磨鍊者。考據戊申謄錄。而其後因承宣所啓。以壬申年例隨服輕重。各爲公除。原單子中改付標以入矣。喪禮補編丁丑受 敎條有曰。所謂公除。卽國君之公除。非諸臣之公除也。今番禮曹。百官公除磨鍊。其涉不察。當該禮官從重推考。此後公除。一從上服定式施行。竊念公除一節。卽是以公而除之之義也。戊申謄錄之同日磨鍊。不無意義。 惠慶宮公除。以殿下公除日。同爲擧行。似合事宜。敎以。依議施行。又啓言。王世子喪。五月十四日成服日爲始。殿下公除滿十三日。同月二十六日公除時。應行節目磨鍊。依此擧行。一。同日公除時至。殿下自內。改御視事服翼善冠白袍烏犀帶白皮靴。一。同日自上公除時。中宮殿自內。改御白布大袖長裙黑蓋頭頭★(須/巾)及帶白皮鞋。 惠慶宮自內。改御深梁玉色大袖長裙黑蓋頭頭★(須/巾)及帶皮鞋。侍衛尙宮以下。從上服。
정조 10년 · 강
議定公除後私家行祭。
정조 10년 · 목
先是。禮曹啓言。取考喪禮補編。則小喪則殿下公除後。大中小祀行祭如常。私家停祭。見受 敎條云。受 敎條。則無小喪擧論之事。而大中小祀行祭如常。則私家行祭。似當隨而許之。而無明的可據之文。請上裁。敎以。問于大臣儒臣以啓。又啓言。公除後私家行祭事。問議于時原任大臣及儒臣。則領議政鄭存謙以爲。公除後國家大中小祀。如儀行之。則私家行祭。似在勿禁。而朝家行之。則士夫家亦無不可行者。然似亦當殺於常時云者。卽先正之論。今亦倣此行之。恐似爲宜云。領敦寧洪樂性以爲。謹按補編中受 敎附錄條。則禮曹啓辭以爲。取考戊申謄錄。則士夫家葬祭。竝於卒哭後許行云云。此恐當爲今日援據之例云。判府事李福源以爲。公家旣行大中小祀。私祭許行。似無未安。以士夫家通行之例言之。則朞服。葬前不行時祀。而行墓祭忌祭。至於祥禫。雖是吉祭。有喪服變除之節。異於純吉。亦皆行之。但祭儀饌品。皆從減殺。今亦準此行之。恐有得於公私輕重之間。士庶未受服者。又當不在此例云。判府事金熤以爲。禮曰。服除而后殷祭。禮也。是國恤時私祭之謂也。然而小喪。則公除後。大中小祀行祭如常。在於補編戎令條小註。而私祭行否。不爲擧論。儀曹所以眩於擧行者。以此耳。第念公除。是朝家公除。非臣民之公除也。朝家已公除矣。祀典至重。行之如常。固禮也。臣民無公除矣。恐不可以朝家之公除。而遽行私祭也。今若以國恤卒哭後許行私祭。推以例之於小喪公除之後。則原之古禮。旣無義意。參以邦禮。亦涉未安云。領府事金尙喆病不獻議云。判府事徐命善方在待勘中。不得獻議云。贊善金履安。前持平閔彝顯。俱引私義。不敢獻議云。諮議曹霖以爲。臣於日前。趨進闕下哭班。而痰病猝發。不得趨謁。徑尋鄕路。兢惶俟罪。又蒙禮官收議之命。隕越罔措。第念公除後。國家旣行大中小祀。則私家行祭。亦似許行云矣。敎以。僉議無甚異同。而李判府議。則以祭儀饌品。皆從減殺爲言。金判府議。則以臣民無公除。不可遽行私祭爲言。若減若停之間。俱無別白可執之例。更令郞官。問議金奉朝賀草記。觀此諮議曹霖獻議。日前哭班。赴闕下云。而政院初不稟啓。未卽敦召。已可謂有欠敬禮。況儒臣入城。例以去就措語啓稟。則今番無端闕却。以此以彼。難免溺職之失。其時承宣從重推考。又啓言。問議金奉朝賀事命下矣。卽爲發遣郞廳問議。則奉朝賀金致仁以爲。方在疾病危篤。飾巾垂盡之中。無以考據獻議云矣。敎以。卿等論理草記。又啓言。今番喪禮。槪依戊申之例。而私家葬祭之許行於卒哭後。卽是戊申謄錄。則固當依此遵行。而謹稽補編戒令條有曰。小喪則殿下公除後。行祭如常。又曰。私家停祭。見受 敎條云云。取考受敎條。則只論卒哭後許行私祭之節。而不及於小喪公除後之許行與否。反覆參互。則私祭之許與不許。似係於大中小祀之行與不行。只論其卒哭後許行之節。而不及小喪者。豈不以大中小祀之行。在於卒哭之後。則私祭之許行。亦在於卒哭之後。在於公除之後。則私祭之許行。亦當在於公除之後。雖不幷擧而明言。足可擧彼而包此。且考壬申受 敎。則因禮曹所啓。士大夫家葬祭。依辛未年例。公除後許行。此亦傍照之一端。至若祭儀饌品之減殺。惟在在下知禮家之酌量而已。有非朝家之所可指揮矣。從之。
정조 10년 · 목
先是。禮曹啓言。卽接司僕寺牒報。則今此王世子喪。 王大妃殿 惠慶宮中宮殿輦輿。及大殿輦輿玉轎日傘。以何色待令云。 王大妃殿 惠慶宮輦輿。別無變改之節。而大殿中宮殿輦輿諸具。裹以黑綿布。有戊申已例。日傘則無變改之文。請以此擧行事分付。允之。敎曰。輦輿用黑色。則日傘之獨用紅色。大有逕遲。且聞度支謄錄。戊申年。以冒緞載錄云。可知其易色。雖以五禮儀言之。諸臣喪臨弔。或擧哀之時。以繖扇用靑爲言。則今此草記。未知爲然。更爲指一稟處。又啓言。卽接儀仗庫牒報。則今此王世子喪。大殿儀仗及軍人所着衣服。以何色待令云。戊申謄錄及喪禮補編。俱無擧論之事。其無變改之節。可以推知。請以此分付。敎以。更考可據前例以啓。○司僕提調徐有隣啓言。仗馬諸具。今方裹黑。而或値間間從吉之時。則不無掣礙之端。不可不一番稟定矣。敎以。仗馬則小駕竝除之。大駕法駕。則係是壓尊之地。自可從吉。以常時所用鞍馬用之。又啓言。 陵幸時御坐法鞍。亦當裹黑。而鹿皮水牛皮鞍匣等屬。似不必盡裹矣。敎以。何必裹黑韉用黑氊。月乃則只三望黑漆。餘皆仍用。簑籠匣則從吉間權去。仍敎曰。儀仗何以爲之云耶。有隣曰。日前聞前禮判之言。丁丑度支謄錄。有 大殿 王大妃殿儀仗。裹黑物力上下之事。而補編受 敎條。 孝昭殿練祭後 敎曰。儀仗。三年內靑紅蓋鳳雀扇用素。其餘勿裹事定式。載於補編爲 敎矣。今若從後施行。取以傍照。則儀仗中。靑蓋仍用。紅蓋鳳扇用黑。其餘似在勿裹中。故欲以此草記。請上裁云爾。似因遞職而未果矣。敎曰。法駕大駕。用於展拜時從吉。小駕則除非爲所重從吉外。去紅蓋及紅質扇。其餘儀仗勿裹之意分付。至是禮曹啓言。補編及本曹謄錄。只有輦輿裹黑之文。日傘不爲擧論。取考度支謄錄。則戊申十一月日傘次。果以冒緞進排。其後連用冒緞。至己酉十二月。始以紅色進排。則日傘易色。明的無疑。五禮儀亦有繖扇用靑之例。朞制前日傘。依戊申年例。以冒緞易色。恐合事宜。允之。
정조 10년 · 강
定挾輦前排槍劍等軍服色。
정조 10년 · 목
兵曹啓言。挾輦軍及前排服色。公除後似當有變改之節。戊申謄錄。挾輦軍以黑頭巾黑號衣磨鍊。前排。初無擧論。更考喪禮補編。戊寅 傳敎中。有挾輦前排。齊衰三年。則練前白巾白衣。練後黑巾淺淡服。朞年喪以下。如常事 下敎。今番何以爲之乎。敎以。挾輦軍服色黑號衣。聞自該營已造備。當依此爲之。至於前排軍。雖有戊寅 傳敎。更有伊後定式。無論公除前後。係是軍容。不必變改。以此意分付。至於槍劍軍。元服色快子挾袖外。只去紅號衣事。已令分付。亦爲依此擧行。又啓言。扈輦隊所着服色。紅衣紅巾。而今則輦輿玉轎。以黑色裹之。則正輦陪玉轎陪燈籠軍等服色。亦當一例擧行。請分付該曹。允之。
정조 10년 · 강
以洪守榮金持默爲墓所都監郞廳。
정조 10년 · 목
禮葬都監啓言。本都監郞廳工曹正郞李海敷減下代。衛率朴綏源差下。使之察任。允之。敎以。墓所都監郞廳中緊司二員減下。其代以洪守榮金持默差下。
정조 10년 · 강
墓所都監進米布別單。
정조 10년 · 목
別單曰。賑恤廳米一千二百七十石。訓鍊都監正木十同。禁衛營米五百七十石。正木十同。御營廳米五百七十石。正木十同。守禦廳米二百石。總戎廳米二百石。平安監營正木十五同。兵營正木十同。忠淸監營正木三同。黃海監營正木八同。兵營正木六同。全羅監營正木八同。兵營正木六同。左水營正木二同。右水營正木二同。慶尙監營正木十三同。左兵營正木四同。右兵營正木五同。左水營正木二同。統營正木十一同。已上米二千八百十石。正木一百二十五同。○因薛里內官守侍墓官以下。宣飯料米太饌物磨鍊手本。敎以。守侍墓官外。皆自出往墓所日給料及宣飯。其前俾勿等待事。令都監分付。
정조 10년 · 강
墓所都監堂上朴明源。以看山形止馳啓。
정조 10년 · 목
狀啓曰。臣率地師辛希泰車學模。魚川察訪朴大良等。進詣栗木洞。更加看審。則辛希泰以爲。來龍先後天相合。左右腮頰水。亦叶理氣。橫帶大江。亦爲合格。眼前砂拜揖。聚精於雲霧帳中。此所謂大地之格。車學模以爲。龍勢龍節。步步奇妙。水口得破。俱合其格。可謂大明堂。朴大良以爲。來勢龍節。節節生旺。屛障後托。疊疊擁護。果是不易得之大地。兵曹正郞許晪。造紙別提具聖元所見。與前無異。臣率諸地師。轉詣 昌陵左岡之意。爲先馳啓。二十三日。又曰。栗木洞看審畢。轉至 昌陵左岡。看審甲坐之原。則車學模以爲。局勢穴形。件件合法。外朝諸山。面面有情。眞是純吉之地。朴大良以爲。勢大形美。穴處端妙。朝案嫩秀。登穴一覽。如坐密室。誠爲極吉之地。辛希泰以爲。落脈破碎。無蟬翼。脈法不足。水法有欠。未知其眞結之地云。而兵曹正郞許晪。造紙別提具聖元所見。如前無異。 五陵局內。聞年老守僕言。則有三處云云之地。今方看審。更卽馳啓。同日。又曰。更使諸地師。遍審 五陵局內。則前日所占艮坐之原。辛希泰以爲。主案分明。龍虎相敵。誠爲無欠大地。車學模以爲。陽龍陽向。山法相合。局勢穴形。俱爲合格。朴大良以爲。局勢朝對。俱爲完全。但脈落稍直。穴體頗鈍。是爲可欠云。其餘三處云云之地。諸議皆爲不合意見。 五陵局內。更無入眼處云。故臣轉向延禧宮。爲先馳啓。同日。又曰。昨日自 五陵轉至延禧宮云云處。則日已曛黑。不得已止宿。今早遍審上下數麓。則皆無開眼處。其中一麓。龍勢穴形。融結可嘉。而堂局稍闊。坤未方少低。諸地師以是爲欠。誠極焦悶。諸地師言內。自利泰仁里近處。至豆毛浦遍審爲宜云。故臣方率地師轉向。盡爲看審後復命之意馳啓。
정조 10년 · 강
遣御醫詣奉朝賀金致仁家看病。
정조 10년 · 목
敎曰。聞史官回奏之言。極爲悶慮。金奉朝賀家遣御醫。持藥物不離看病。
정조 10년 · 강
召見時原任大臣閣臣及三都監堂郞于殯宮。
정조 10년 · 목
敎曰。魂宮。以慶熙宮泰寧門內正堂爲之。移安廳。爲善堂爲之。水刺間及都薛里中官以下守僕別監等入接處。以泰寧門章德門行閣爲之。享官忠義。同接於藝文館。典祀廳。以禁軍廳爲之。安香廳及獻官入接處。以香室爲之。諸執事入接於排設房。又敎曰。以今經費匱竭。當此都監鉅役。言念至此。可謂罔涯。雖有一二種內下者。豈可以補國用。謹遵 列朝故事。以內儲天銀五百兩下都監。仍令都監。知予此意。從便補用於墓役。○禮葬都監堂上李在簡啓言。表石陰記。取考謄錄。則丙申有依前定式草圖書書入之命。戊申則表石前後面規式。自都監別單書入。今番則何以爲之乎。敎以。今番則別單書入。可也。又啓言。樻函造作時。不用椵板。代以松木。用純漆。不用骨灰。載在儀軌。今番請依此擧行。從之。又啓言。服玩函。今當內入。此後草圖書亦當次第陪進。門路請以通化門擧行。從之。○魂宮都監堂上徐有隣啓言。魂宮修理。當自都監擧行。而至於爲善堂頹圮處。修補之役。請令度支擧行。從之。又啓言。魂宮所排書案硯匣書鎭硯滴等物。例自都監造成。今番則何以爲之乎。敎以。當內下。勿爲新造。○墓所都監堂上朴明源啓言。石物皆以私儲取用。則大浮石所。自當除減。而至於丁字閣圓柱礎石。勢難求得云。請以小浮石所浮出。從之。敎以。該所旣不分設。郞廳亦爲減下。○墓所都監啓言。造成所郞廳司䆃僉正鄭杆減下。以洪守榮代之。大浮石所郞廳司僕主簿沈原之減下。以金持默代之。請令該曹付軍職。允之。敎以。大浮石所旣命勿設。他色中啓下。又啓言。金持默差造成所郞廳。洪守榮差三物所郞廳。補土所郞廳李秉喆減下。以兵曹正郞許晪代之。
정조 10년 · 강
墓所都監。以看山形止啓。
정조 10년 · 목
該都監啓言。卽接郞廳許晪所報。則 泰陵左邊壬坐。 康陵左邊甲坐之地。來龍結穴。局勢朝案。龍節水法。俱極完美。比前日所看諸處。似是尤勝。萬萬多幸。今方更審局內諸處云矣。敎以。比前日所看諸處。似勝云爾。則比栗洞豆浦。優劣未知何居。以此意更爲詳問。待其回報。墓所堂上一員進詣。看審形止。爲先馳啓。又啓言。卽接郞廳許晪所報。則以爲。 泰陵康陵局內。更爲詳審。壬坐甲坐兩處之外。更無可占。故仍與諸地師。轉詣 七陵局內。遍尋日前云云處。則 惠陵左岡庚坐一處。實爲合格。卽 穆陵舊封處。此外更無看審處。今方還詣 泰陵云矣。
정조 10년 · 강
魂宮修理。以二十九日推擇。
정조 10년 · 강
議定侍衛服色及戰笠不祛玉鷺。將藩臣則笠懸玉鷺。見六月初三日。
정조 10년 · 목
先是敎曰。展拜及親祭時出還宮時行禮時服色。凡擧動服色。已令禮曹。考例草記。侍衛諸臣服色亦當倣用戊申年例。詳考草記事。分付兵曹。○兵曹啓言。動駕時侍衛諸臣。以黑笠黑天翼。去笠飾磨鍊。而夫笠飾虎鬚。非爲觀美。用壯軍威。則旣佩華飾之筒箇。獨除銀鐵之笠飾。似無義意。且別其品級。無異金玉之懸圈。故壬申受 敎之命存笠飾者。蓋欲釐正戊申未遑之制也。臣意則服色用戊申已例。笠飾遵壬申受 敎。亦合事宜。至於笠子。則去其紅色。代以黑絲。恐無妨。敎以。問議大臣草記。至是諸大臣入侍。領議政鄭存謙啓言。因兵曹草記。侍衛服色。有問議之命矣。諸臣戎服。當從上服。自上御白袍時。侍衛諸臣當服白布天翼。御黲袍時。侍衛諸臣當服靑天翼。而笠飾則依戊申前例。去之似宜矣。領敦寧洪樂性。判府事李福源金熤曰。臣等之意。亦與領相同矣。敎以。卿等之言儘好。而以靑白兩色。隨時脫着。則易致紛拏。太欠簡便。考之禮制。黲亦素色。以靑天翼通用於城內外動駕時侍衛。而笠飾去之可也。玉鷺雖不入於草記中。然不可不預講其懸與不懸。而戰笠則懸之。笠則去之。非但有斑駁之嫌。領軍大將。若着無玉鷺戰笠。又將與校卒無別。何以則爲好耶。大臣各陳所見。存謙曰。玉鷺之飾。與金玉之圈無異。無論笠與戰笠。不必去之矣。樂性曰。笠則旣去虎鬚。玉鷺亦當竝去。而至於將臣戰笠。若無玉鷺。恐無將卒之別。 戰笠則似當懸之矣。福源曰。玉鷺之存與去。笠與戰笠。恐不必異同矣。熤曰。戰笠與笠不同。不必以笠之去玉鷺。而從而去之矣。敎以。依領敦寧金判府事所奏施行可也。禮曹參判李秉模啓言。伏見大臣擧條批旨。有侍衛服色。以靑天翼通用之敎。臣非不知軫弊之聖意。而揆以從上服之義。終涉如何。無論京外擧動或殿座。上御白袍時。則侍衛亦服白天翼。恐爲得宜矣。敎以。俄以從簡之意。雖有下敎。所奏亦有意見。依卿言施行。
정조 10년 · 강
命外梓室合木後着漆。限三十度。
정조 10년 · 목
長生殿都提調啓言。戊申任申謄錄。外梓室合木後着漆。皆以三十度爲限矣。敎以。依壬申例爲之。
정조 10년 · 강
命宣傳官李周鳳。公除後拿處。
정조 10년 · 목
入侍時。周鳳未承敎而徑先入來。 承旨請推考。故有是命。
정조 10년 · 목
自二十日至二十四日。往診三十一處內。男壯二人。女壯二人。男弱二十三人。女弱十人。命藥二十三張。給藥十八處。 安神丸十七丸。服藥十五貼。來問二百四十四處內。男壯八人。女壯十三人。男弱一百七十六人。女弱九十四人。以上惠民署。來問一百二十四處。男壯十二人。男弱九十人。女壯九人。女弱三十八人。命藥一百十張。給藥一百九十八貼。安神丸一百三十四丸。 牛黃膏四十丸。往診七處。男壯一人。男弱五人。女弱一人。命藥五張。給藥十貼。 安神丸五丸。 牛黃膏四丸。以上典醫監。
정조 10년 · 목
正時辰時。○慈宮公除。依禮曹收議。同日擧行。
정조 10년 · 목
卯時十二度加漆。酉時十三度加漆。
정조 10년 · 강
召見時原任大臣閣臣于殯宮。定墓所于高陽栗木洞。
정조 10년 · 목
予問判府事金熤曰。 康陵甲坐果何如耶。熤曰。龍虎環抱。案對羅列。有重關複壁之形。縹緲淸秀之峰。皆有遠遠入望者。雖以凡眼。可知其大好之地。而砂水之佳吉。穴田之完美。許晪輩極口稱讚。以爲大勝於 昌陵甲坐及栗木洞。而錦城尉則以爲。前後踏山中。第一大地云矣。錦城尉朴明源曰。 康陵甲坐。平闊重厚。外勢雄偉。內抱端的。 七陵寢形局。或有不及於此處者。故臣謂許晪曰。如此大地。至今猶閒。誠爲異事云爾。則晪亦以爲然。栗木洞狼狽之後。臣與許晪。日夜罔措。不知爲計。忽得此地。屢屢看審。愈看愈好。故昨夜果喜不成寐矣。予曰。無論 昌陵甲坐 康陵甲坐。一則雄偉者。不必取之。二則阻遠可欠。蓋東郊 陵園。爲八九處。故每當動駕之時。則雖漏罷後出宮。必値侵夜還都。今若定用於此地。則如非經宿。無以歷臨。雖以事勢言之。春秋展拜之外。因此而更添一番動駕。則經費之蕩然。亦不可不念。設使不量事勢之難便。只取山地之佳好。以此定用。十年之間。將不得一番往見。則亦豈非人情之切迫處耶。 永祐園　懿昭墓之定用。其時皆取事勢之便近而然。今安得如 永祐園 懿昭墓之便近處用之乎。都監都提調洪樂性曰。聖敎誠至當矣。形局之雄偉者。不必取之。而事勢之便近者。旣欲求之。則恐無過於栗木洞矣。且云云之說。本自不經。而今又破疑。則少無不可用之端。斷自宸衷。卽以栗木洞決定焉。予曰。卿等以爲。栗洞與龍山大路不相干涉云。則果與 康陵甲坐何如耶。設使甲坐形局。或有勝於栗洞者。予意則以事勢之便近。有難捨之。而第因諸議之不一。方咨且耳。樂性曰。自忖于聖心。雖絲毫之微。如以人言摡懷。不必定用。而如其不然。則又何有咨且之事乎。諸大臣皆在此。伏願下詢而決定焉。予曰。卿卽都相也。凡係喪事。皆在卿主張之如何。自卿言決之好矣。樂性曰。甲坐則事勢難便。而栗洞則云云之說。不待地師之看破。臣等凡眼。亦不知其不可。惟望殿下之以栗洞決定矣。予曰。予不以人言摡懷。而但至情所在。不能造次決定故耳。樂性曰。臨事而懼。好謀而成之。卽聖人所以決大事之法也。殿下初以人言之云云。更有看審之命。則此乃臨事而懼之意也。看審而人言歸於虛妄。聖意又無所摡。則好謀而成之。顧不在今日耶。且封墓何等莫重之事。而至今未決。亦豈成說乎。臣意斷斷如是矣。判府事李福源曰。書有賞于祖戮于社之文。社則祭祀禮樂之地。而用以張刑罰者。雖若不當。然蓋爲禮樂刑政。元非二致之故也。設使云云之說。果是眞的無疑。似無以此拘礙之端矣。熤曰。李判府之言。正大經大法也。其言泝其本源而論之。大有見識。可謂取則矣。且以目下形地言之。初不相干。則殿下以此咨且。誠未曉也。領議政鄭存謙曰。不待地師之言。凡眼已知其千不似萬不近。則恐無他論矣。予曰。然則以栗木洞完定乎。若完定。則事勢之便近。如 懿昭墓。甚可幸。而至於 康陵甲坐。形局雖日有勝。卽是荒涼阻遠之地。予心悲悵之外。亦有所不忍者矣。存謙曰。聖敎誠至當矣。以栗木完定。不但事勢之便近。安穩亦極矣。予曰。此若有前定者焉。東西郊數十處。今無可合。而獨有此處。亦可異矣。熤曰。雖以私家求山之法言。山地雖好。或因事勢之牽掣而捨之者。邦國莫大莫重之事。雖不可攙引私家之法。然栗木洞旣十分全美。而又兼事勢之便近。則何必更論他處乎。且山理茫昧。屯難準的。則 康陵甲坐。亦保其十分十美耶。以栗木洞定決。好矣。明源曰。甲坐之於栗木洞。起勢勝。作穴勝。案對勝。莫重之事。豈可因事勢而置之乎。臣意則以甲坐完定。好矣。晪曰。甲坐自是天作之大地。非栗木洞可比矣。予曰。諸議皆以栗洞爲好。而汝獨以甲坐爲好者。何耶。且汝當初獨不譽栗洞乎。晪曰。初則果以栗洞爲好矣。中間旣有人言。故更求他處。而看山雖曰多從方書。亦旣不出於人情之外。則其在愼重。不可强用。且 康陵甲坐。雄偉端正。眞是帝王家陵墓。則何必顧慮事勢而不用乎。予曰。汝以栗洞有人言。故欲捨之耶。此則人情。或不怪矣。然予若決而完定。則汝當不挽止耶。晪曰。在聖上萬年之慮。栗洞則地勢稍卑。江邊頗近。而人家不亦邇。大不如 康陵甲坐矣。樂性正色謂晪曰。郞廳若知栗木洞之有欠。則何不早言其不可耶。伊時之極口讚美。以爲萬全無疑者。果何心也。今日之猝反前言。謂有後慮云者。抑又何心耶。莫重莫大之事。豈可因云云不經之說。有所撓改。而遷就未決耶。再勿多陳也。予曰。予則至情所在。故初聞云云之說。不無咨且之心。蓋山理之外。情理亦不得不如是矣。今旣破疑。又聞卿言。予心甚爽然。卿等卽國之大臣。卿等若完定。豈有他議耶。樂性曰。至重至大之事。不可片言決之。自上下詢後。出擧條決定好矣。予曰。卿言是矣。仍敎曰。萬年幽宅。今將完定於吉地。龜筮叶從。人謀僉同。方可無疑決定。大臣及都監堂上之意何如。樂性曰。臣於再次看審時。先自外靑龍內外。遍審局內。轉至結穴結腦處。上下詳察。則所謂拘忌處。隔遠不見。實無係關。而諸地師旣稱十全完吉之地。則恐無取捨之可疑矣。存謙曰。當初山論。皆稱十全完吉。雖參以凡眼。所見極好。不但事勢之便近而已。向於復命時。已有陳達。而再看審。臣雖不得同往。詳聞諸大臣之言。岡麓遼隔。元無忌拘之可論。更何有遷就不決之端乎。福源曰。以地理則皆稱完吉。以事勢則極涉便近。至於忌拘之說。本屬無義。而岡麓遼隔。尤無可論。莫重之事。恐不可因此遷延不決矣。熤曰。雖以私家占山之法言之。參之以地理與情理事勢。卽固然之勢也。況地理則僉曰純吉。事勢則最爲便近。至於形止。左龍外麓。散作重崗。不特遮隔而已。地界又極遼闊。重臣之言。亦以爲。目擊大異所聞云。則今無更商之端矣。明源曰。諸大臣旣陳所見。更無贅達者矣。晪曰。與諸地師。屢次看審。形止吉利。旣有僉同。事勢便近。實無易此。而至於不當忌之忌。諸大臣亦已辨破無餘。臣何敢更陳乎。敎曰。時原任大臣與都監堂郞。率地師進詣栗木洞。三看審後。封標以啓。又敎曰。三看審。大臣以下。除朝辭往來。又敎曰。今番墓役時。始役後。京都監勿爲別設。仍令禮葬都監。從便兼管。○洪樂性又啓言。墓所旣已完定。事役一時緊急。別看役所當定送。而前別將丁仁希。旣以造成所別看役定送矣。浮石所三物所。則以前萬戶柳惠根定送。使之兼看。禮葬都監。亦當有別看役。請以前萬戶崔雲興差定。從之。○又啓言。三看審時。諸地師不必盡爲率去。鄭道弘朴大良具聖元車學模四人率去爲宜。從之。○朴明源啓言。發靷後大輿權安處。宜有假家。而當此節省之時。不可一遵舊例。今番。則請以油遮日代行。敎以。 油芚亦不緊。奉往後服色則燒火。上下裝則還下。可也。○鄭存謙啓言。齎咨譯官。有元包外加給之例。請依例加給。從之。○禮葬都監啓言。 服玩函具內外袱以入。而明器十六種。同盛一樻。依例魚膠付貼。一體內入。○洪樂性狀啓。臣等當日申時量。詣栗木洞。與領議政鄭存謙。判府事李福源金熤。率郞廳許晪。地師鄭道弘朴大良具聖元車學模。更加商確。以壬坐丙向。裁定正穴後。依例封標。把子衛排。緣由馳啓。
정조 10년 · 강
命挽章。準八十軸。
정조 10년 · 목
都提調洪樂性啓言。取考補編。則挽章以八十軸磨鍊。而今番以六十軸爲定。請依例加數啓下。從之。○吏曹挽章製述二十望。工曹參議金夢華。副司果李東郁。副修撰姜彝正。修撰姜忱。校理李東稷。副司果李翼晉嚴思憲吳泰賢孟至大尹序東。副校理李晴。副司果鄭益祚李壽咸趙錫穆柳協基李身晦盧廷良韓用龜。持平韓商新。副司果鄭東愼。預差十望。副司果洪樂恒權裕李思祚申禹相姜世倫李濟萬呂萬永柳畊朴滉李永穆。
정조 10년 · 강
召見都監堂郞于殯宮。
정조 10년 · 목
敎曰。赴役軍丁數爻。以別單書入事。分付該都監。
정조 10년 · 강
墓所都監。進擇日別單。